|  |
| --- |
| **Rom. 8:14-17** **“God, ons Hemelse Pappa, veroordeel nie sy kinders nie.”** |

Kinders:– Prentjie van perde leisels – lewe deur Gees laat lei.

Is jy ŉ kind van God?

Wat laat jou dink dat jy een van God se kinders is?

Is dit maar jy wat so dink en hoop? Of is daar bewyse dat jy God se kind is.

Kan ŉ mens bewyse daarvoor hê?

En ás jy is, wat is die gevolge daarvan?

Moet die darem beter gaan met jou omdat jy ŉ kind van God is?

Dis waaroor ons vanoggend besin...

Maar eers perspektief: Elke preek ŉ eenheid,maar reeks prediking is soos bou van ŉ gebou – verskillende dele vorm saam die gebou daarom aanmoedig om nie so nou-en-dan te kom nie.

Anders hoor jy preek oor die dak sonder om begrip te hê van die fondasie en die mure waarop die dak rus nie.

Hierdie reeks het begin by ... (Werk deur skyfie)

**Ek ellendige mens, wie sal my van hierdie doodsbestaan verlos!** (Rom. 7:24)

Paulus en ons uitroep as ons sien hoe ons sukkel en struikel –

wat wil, nie doen x wat nie wil, dit wel doen

Gelowiges se hartseer en frustrasie oor swakheid nie God se wil te doen soos wat ons regtig wil nie.

**Aan God die Dank! Hy doen dit deur Jesus Christus ons Here.** (Rom. 7:25)

En toe die verduideliking daarvan.

Eers die wonderbaarlike verligting –

**Daar is geen veroordeling vir dié wat in Christus Jesus is nie**. (Rom. 8:1)

Die verrassing, die verligting, die vreugde en blydskap, die verwondering!

Die diepe dankbaarheid – en die vraag hoe dan so?

Want die Vader het sy Seun gestuur in die gestalte van ŉ sondige mens om in die vlees die sonde te veroordeel.

Om ons **sondestraf** op ons sonde te betaal. (v3)

Maar om ook in die vlees aan die wet te voldoen, en ons ook van die **sonde se mag** of heerskappy te verlos. (4)

En daarom kan ons die wet nakom, daarom kan ons die sonde oorwin –

Want as die Heilige Gees ons in Christus laat deel, dan word ons **nie meer deur ons vlees beheers nie**.

Ons word **deur die Gees beheers** wat die vlees of die sondige natuur oorwin. (9)

Omdat dit so is, het ons gekom by **die opdrag** (v13),

die verpligting dat ons lewens moet bewys wat God reeds gedoen het.

Ons moenie ons lewens deur ons dooie, oorwonne vlees of sondige natuur laat beheers nie,

want iemand wat deur om laat oorheers deur sy sondige natuur is nie deel van Christus nie en so iemand sal ewig sterwe.

want dit sou bewys dat hy nie in Christus is nie.

Nee, die wat in Christus is kan die sondige praktyke stopsit deur die Gees, en as ons dit doen sal ons ewig lewe!

Dis waar ons verlede week gekom het.

**Hoe het dit met jou gegaan in hierdie week wat verby is?**

Wat was die balans in jou lewe tussen die dinge wat by jou graf gaan ophou (die vlees)

en die dinge wat saam deurgaan verby die graf – die geestelike.

Ek het by ŉ paar geleenthede myself herinner dat ek nie deur my vlees beheer sal word nie, en ek kon agterkom dat ek beter teen die sonde kon staande bly.

Hoe het dit met jou gegaan – ons moet nie net hoor en aangaan met ons lewens nie. Ons moet luister en doen wat die Here ons leer.

Kom ons lees nou verder, en kyk hoe die Gees deur Paulus die wonder van God se verlossing nog duideliker en sekerder maak.

**<< Lees. Rom. 8:14-17>>**

By dit wat ons reeds gesien het voeg Hy nou nog ŉ rede by waarom daar geen veroordeling meer is vir die wat in Christus is nie –

Want dié wat hulle deur die Gees laat lei, is kinders van God.

En vir hulle is daar tog geen veroordeling meer nie.

Die Heilige Gees gee deur Paulus vier bewyse waarom iemand seker kan wees dat hy/sy ŉ kind van God is:

v.14 – wanneer jy jou deur die Gees laat lei

v.15 – wanneer jy nie ŉ slawe mentaliteit het en weer in vrees vir God lewe nie

v.15 – wanneer jy ŉ intiem persoonlike verhouding het met God

v.16 – wanneer die Gees saam jou gees getuig van jou aanneming as God se kind

En dan kom ons laastens in v. 17 by nog gevolge van ons kindskap –

dat ons saam met Christus erfgename van God is en

dat as ons deel het aan sy lyding, ons ook deel sal hê aan sy heerlikheid.

**Jy is ŉ kind van God as jy jou deur sy Gees laat lei (v.14)**:

Werkwoord is huidige tyd (gebeur in elke teenswoordige oomblik, aanhoudend) en passief (Gees laat die met jou gebeur).

Maar ons moet dit aan ons laat doen.

Daar is dus ŉ oorgawe van my eie leiding sodat die Gees sal lei.

Jy moet die stuurwiel van jou lewe los, en die Gees laat bestuur, geen jou oor aan sy leiding, dat Hy die rigting vasstel, dat Hy jou instruksies gee...

Hoe lei die Gees mens?

**Soms deur omstandighede** – soos in Hand. 16:7 waar ons lees dat die Gees van Jesus nie toegelaat het dat Paulus-hulle na Bitinië toe kon gaan nie; of soos God ŉ storm stuur om Jona te stop in sy malle vlug weg van God se roeping af, of soos in Haggai 1 waar die Here vra of sy volk dan nie agtergekom het dat Hy hulle terugroep deur hulle die droogte en die peste nie.

Maar Hy lei die meeste **deur insig te gee om sy Woord te verstaan** – soos Paulus se gebed in Kol. 1:9 dat God ons sy wil duidelik sal laat ken, “deur al die wysheid en insig wat die Gees gee”

En soos ons verlede week gesien het hoe die Gees jou lei en beheers sodat jy sal **groei in jou gehoorsaamheid** en in jou uitvoering van sy wil en sy wet. Dit is wat Paulus ook in Gal 5:16 skryf, “Laat julle lewens steeds deur die Gees van God beheers word, dan sal julle nooit swig voor begeertes van julle sondige natuur nie.

Nie alle mense is kinders van God nie –

dis nie moeilik om te verstaan van mense wat godeloos lewe nie.

Maar nie almal wat dink en sê dat hulle kinders van God is, is dit werklik nie. Nie almal wat eredienste bywoon en selfs baie vir liefdadigheid doen is kinders van God nie.

Kyk mooi, as jy ŉ kind van God is sal die gevolge van sy leiding in jou lewe, in jou groei van gehoorsaamheid sigbaar wees.

**Jy is ŉ kind van God as jy nie ŉ slawe houding het nie, en as jy nie bang is vir God nie (v.15)**:

Kinders van God lewe nie met die houding van ŉ slaaf nie.

Slawe doen so min as moontlik om net uit die moeilikheid uit te bly,

hulle het nie ŉ persoonlike liefdesverhouding nie,

hulle vermy gesprekke met die eienaar,

en hulle werk vir ŉ beloning en is altyd maar skrikkerig vir straf.

Kinders van God is nie meer bang vir God nie, ook nie eers bang vir die dag van finale oordeel nie. God se liefde maak sy kinders vry van hierdie vrees.

Onthou “daar is geen veroordeling meer vir hulle wat in Christus is nie.

Ons sal nog die hartseer en frustrasie van ons sonde ken soos Paulus ook, maar ons sal nie meer vrees vir straf en ellende by Christus se wederkoms nie.

Johannes skryf in 1 Joh. 4:17 dat die liefde van God sy doel volkome bereik met ons: dat ons niks te vrees het vir die oordeelsdag het nie.

As jy ŉ kind van God is dan sal jou oorgawe en jou ywer duidelik wees

om alles te gee en alles te doen soveel as wat jy maar kan om Hom te gehoorsaam, om jou liefde vir Hom uit te leef én om sy liefde vir jou naaste jou liefde vir hulle te maak en in praktiese liefdesdade ŉ fisiese werklikheid te maak .

As jy ŉ kind van God is sal jy nie vir Hom bang wees nie.

Selfs al betrap jy jouself met die mees teleurstellende sonde sal jy nie wegkruip van Hom nie.

Jy sal Hom dan juis opsoek om sy liefde en genade in vergifnis en herstel te ontvang –

want jy weet mos: Daar is geen veroordeling meer vir die wat in Jesus Christus is nie.

**Jy is ŉ kind van God as jy ŉ intiem persoonlike verhouding het met God as jou “Pappa” (v.15)**:

Israel en die Jode het God nie as ŉ nabye en liefdevolle Vader geken nie.

Vir hulle was Hy wel ŉ Vader, maar nie ŉ eie *my* of *ons* Vader nie. Hulle het sy naam nie eens wou uitspreek nie!

Maar vir Jesus was dit heel anders. Hy begin die Aramese woord gebruik wat ons as “Abba” uitspreek.

Dit is die woord wat ŉ klein kindjie vir sy liefdevolle en vertroetellende “Pappa” sou gebruik.

Sonder om familiêr of self-aanmatigend te wees.

Dit is steeds vol ontsag maar dit spreek van ŉ intieme liefdesverhouding, van liefde en versorging en vertroue.

Wanneer Jesus in sy diepste nood is in die tuin van Getsemane, wanneer Hy so in angs is oor God se straf vir die wêreld se sonde dat sy moed Hom begewe oor sy hele sending, dan is dit hoe Hy sy Vader aanspreek – “Abba”. (Mark. 14:36)

As jy ŉ kind van God is, dan ken jy Hom as jou liefdevolle Pappa.

Geen vrees meer vir God wat ŉ verterende vuur is nie, steeds vol ontsag en verwondering en bewondering, Hy is alles, Hy is nou held – Hy is jou Pappa.

En jy praat graag met Hom, jy deel jou lewe en jou verlange en jou hartseer en jou blydskap en jou vrese en jou bekommernisse en jou begeertes en jou vreugde met Hom.

Jy luister graag na Hom en jy luister na wat ander van Hom vertel,

jy wil Hom ken, jy wil doen wat Hy van hou, jy wil soos Hy wees.

**Jy is ŉ kind van God as die Gees van God saam jou gees getuig dat jy aangeneem is as God se kind (v.15)**:

Die Jode het nie regtig iets soos aanneming geken nie, maar die Romeine vir Paulus skrywe het wel.

Aanneming is om iemand anders se kind, uit ŉ ander huisgesin te neem en wettig jou eie te maak en soos jou eie groot te maak, te beskerm en lief te hê asof dit jou eie vlees en bloed is.

ŉ Aanneming was geldig vir die Romeine wanneer sewe geloofwaardige getuies daarvan getuig het. Dis waarop Paulus sinspeel.

Die Gees van God getuig saam met jou eie gees dat jy deur God aangeneem is.

Hy het jou uit ŉ ander huisgesin gevat – waar die duiwel en sy kinders steeds is.

Hy het jou gaan haal en jou as sy eie aangeneem.

En sy Gees getuig daarvan.

Hoe sou jy vra?

Daar is iets te sê vir ŉ innerlike sekerheid wat God se Gees in jou werk, maar ons moet maar versigtig wees met onsself.

Ons is so deur die sonde verswak dat ons onsself maar baie dinge wysmaak en dit dan aan die Gees wil toeskryf.

Daar is iets van ŉ innerlike sekerheid wat die Gees in jou werk, maar Hy bevestig dit male sonder tal met meer tasbare bewyse.

Hy bevestig dit deur jou te lei in ŉ toenemende gehoorsaamheid,

Hy bevestig sy getuienis wanneer jou lewe al meer van die vrug van die Gees vertoon en,

Hy bevestig dit wanneer Hy jou al meer vrymoedigheid gee om van Christus te getuig soos Jesus in Hand 1:8 beloof Hy sal doen.

Hy bevestig dit deur jou liefde vir God se ander kinders,

jou blydskap om by hulle te wees, om hulle te ondersteun en te help, om saam hulle by jou Pappa te wees,

ook om saam met hulle julle broer Jesus se dood te gedenk by die Nagmaalstafel.

As jy ŉ kind van God is sal jy die getuienis van die Gees in jou ken,

maar jy en ander sal duidelike bevestiging van sy getuienis in jou lewe sien.

Is daar iemand wat vra hoe jy ŉ kind van God geword het?

Wel, elkeen wat glo in Jesus Christus, waarlik glo met ŉ geloof wat jy in geloofsdade kan sien, is ŉ kind van God.

Paulus skryf in Gal. 3:26 dat Deur geloof in Christus is ons nou almal kinders van God.

“In God se liefde”, skryf Paulus in Ef. 1:5, “het (God) ons volgens sy genadige beskikking, daarvoor bestem om deur Jesus Christus sy kinders te wees.”

God maak jou sy kind, Hy lei jou deur sy Gees om in Christus sy kind te wees.

En vir hulle wat in Christus is, is daar geen veroordeling meer nie.

 Maar dan moet jy in Christus wees. En jou die Gees se leiding en sy getuienis van jou aanneming as God se kind moet duidelik in jou lewe wees,

As jy nie in Christus is nie, dan wag die allerverskriklikste ewige straf steeds om die draai...

**Wat is die gevolge daarvan om God se kind te wees?**

Jy erf soos en saam met sy eie Seun – Jesus Christus.

Wat erf die kinders van God?

Ons erf die ewige lewe (Tit. 3:7)

en ŉ tuiste of blyplek in die Hemel (Joh. 14)

Saam Jesus erf ons die hele wêreld (Heb. 1:2),

en ons sal saam Hom regeer (2 Tim. 2:12)

maar meer nog –

ons erf God se teenwoordigheid (Op. 21:3) – ons erf God self!

Maar dit kom nog, ons kry dit nie nou al sodat ons soos die “verlore seun” in die gelykenis sy erfporsie vermors nie.

Petrus skryf in 1 Pet. 1 dat ons “onverganklike, onbesmette en onverwelklike erfenis in die Hemel in bewaring gehou word.”

Hy skryf ook dat die hoop op ons erfporsie ons bly maak en dat geen lyding hierdie “onuitspreeklike en heerlike blydskap” by ons moet steel nie.

Kinders van God kry nie die “Good life now” soos die dwaalleraar Joel Osteen leer nie! (Bly weg van sulke gif vir ware geloof!)

Ons is deel van een familie, ons is broers en suster van Jesus Christus – As jy eendag in sy volle heerlikheid wil deel, moet jy bereid wees om nou in sy lyding te deel.

Lyding ter wille van Christus is amper soos ŉ bewys dat jy ook in sy heerlikheid sal deel.

Jesus sê self in Mat. 5:10, “Geseënd is dié wat vervolg word omdat hulle doen wat reg is, want aan hulle behoort die koninkryk van die hemel.”

Swaarkry en lyding moet jou nie laat wonder of jy ŉ kind van God is nie.

Lyding omdat jy jou geloof in Christus uitleef, lyding omdat hy gehoorsaam is aan God,

moet jou eintlik hoop gee, want so was dit met Jesus en so is dit met al sy ware kinders.

Ondersoek jou lewe, maak nie saak wat jy dink nie,

as jy nie die bevestiging in jou lewe sien dat jy God se kind is nie, moet dan nie in valse vrede bly nie. Kom gesels met my of gesels met enige een van sy kinders hier in die gemeente.

Maar as jy die merktekens van Jesus Christus in jou lewe sien, verheerlik Hom dan met jou hele wese.

Hy en die bevryding van die straf en die mag van sonde wat Hy vir jou bewerk het is die enigste rede waarom jy enigsins naby God kan kom.

Daar is geen veroordeling meer vir dié wat in Christus Jesus is nie!

Dit is Hy en Hy alleen wat jou deur sy Gees lei,

wat jou vrymaak van ŉ slawehouding en van vrees vir sy oordeel.

Dit is sy Gees in jou en sy werking in jou lewe wat saam jou gees getuig dat jy in Hom aangeneem is as God se kind.

In Hom is jy saam met Hom erfgenaam van die almagtige God wat in Jesus Christus jou Pappa geword het.

As jy ŉ kind van God is, lewe dan saam met sy ander kinders soos ŉ kind in sy huisgesin gelei deur sy Gees, sonder vrees en in intieme teenwoordigheid van God.

En, as “jy deel het aan sy lyding,

sál jy ook deel hê aan sy heerlikheid.”

Amen